Mandag var det storstilt feiring av åpningen av banens nye trasé til Birkelandsskiftet.

De to første dagene etter Bybanen ble utvidet, har ikke gått knirkefritt.

Mandag var det forsinkelser på grunn av tekniske problemer med tre bybanevogner, i tillegg ble det krøll på grunn av et strømbrudd mellom Nesttun og Skjold.

Tirsdag er det forsinkelser. Igjen er årsaken tekniske problemer på flere bybanevogner.

– Det er én vogn som har tekniske problemer. Den er tatt ut av drift og fraktet til depotet for reparasjon. Det vil nok føre til mindre forsinkelser, sier beredskap Rene Molijn i Keolis.

Han håper på en reservevogn blir satt inn så raskt som mulig.

Molijn sier at de nå har åtte lange vogner i drift.

– Vi vet det er litt trangt i rushet, derfor planlegger vi det slik at vi kjører flest mulig at de lange vognene i rushet.

Totalt er det 21 vogner i drift på bybanestrekket samtidig.

Direktør i Skyss, Oddmund Sylta, beklager at det er problemer.

– Problemene i går hadde flere årsaker. Vi kom litt skjevt ut etter åpningen på grunn av tekniske problemer med enkelte av vognene. Dette førte til forsinkelser og uregelmessig frekvens. Beklageligvis ble det ventetid og flere fulle vogner underveis. Vognene er under ombygging slik at man på sikt skal kunne trafikkere strekningen Bergen sentrum - Birkelandsskiftet med utelukkende lange vogner, dette vil gi en økt kapasitet, sier han.

Han utelukker ikke at det kan bli flere forsinkelser.

– En innkjøringsperiode er krevende, det er ny trasé og nye vogner, og alle reisende skal orientere seg og finne nye reisemønstre. Denne gangen åpnet byggetrinn 3 på samme dag som oppstart av høstrutene, det er derfor mye nytt på en gang. Litt utfordringer blir det nok nå i innkjøringsperioden.